Politikere: Digitaliseringskrav skal ikke gælde os

Alle borgere i Danmark skal i dag modtage post fra det offentlige digitalt. Men flere politikere nægter at lade deres hverdag digitalisere - det er for besværligt, lyder argumentet.

I stik modsætning til, at borgerne i Danmark skal modtage post fra det offentlige digitalt i deres eBoks i stedet for på fysisk papir, så siger politikere nu nej tak til digitalisering. Det skriver Lokalavisen Gribskov.

Politikerne i Gribskov Kommunes byråd har afvist at modtage dagsordener til møder digitalt frem for på papir, fordi nogle af politikerne finder det alt for besværligt at skulle læse teksten på en skærm.

Derfor er denne del af digitaliseringen nu droppet i kommunen, selv om det ville kunne spare kommunen for nogle penge, skriver Lokalavisen Gribskov.

»Nogle kan bare ikke overskue at finde rundt i en dagsorden på en iPad og gå frem og tilbage i et dokument,« siger Bo Jul NIelsen der er medlem af byrådet i Græsted-Gilleleje og Gribskov Kommune.

»Hvis vi indfører dem, får vi et demokratisk problem. Så kan der ikke vælges folk ind, der ikke har de nødvendige it-kompetencer. Hvad med de ældre, eller dem der kun har en 7. klasse og er ufaglærte, skal der ikke være plads til dem i byrådet?« spørger Bo Jul Nielsen.

It skal ikke presses ned over politikerne

Selv siger han, at han godt kan finde ud af at navigere rundt i et elektronisk dokument. Men der er flere andre, som ikke har de samme kompetencer, og det derfor ikke giver mening at 'presse det ned over hovedet' på de lokale politikere.

I langt de fleste af landets kommuner, i Kommunernes Landsforening og i regionerne får politikere og medarbejdere heller ikke længere mødedagsordener på papir.

Ifølge avisen har en anden socialdemokrat truet med at forlade byrådet, hvis hun ikke fremover kunne få dagsordenerne på papir. Det er nemlig for besværligt at printe papiret ud på de printere, der er blevet udleveret af kommunen.

Den 1. november 2015 blev det obligatorisk for alle borgere over 15 år i Danmark at modtage post fra det offentlige digitalt.